**DOLOŽKA PREDNOSTI**

**medzinárodnej zmluvy pred zákonmi**

**(čl. 7 ods. 5 Ústavy Slovenskej republiky)**

1. **Gestor zmluvy:**

Ministerstvo školstva, vedy, výskumu a športu Slovenskej republiky (ďalej len „MŠVVaŠ SR)

1. **Názov zmluvy:**

*Globálny dohovor UNESCO o uznávaní kvalifikácií týkajúcich sa vysokoškolského vzdelávania“* (ďalej len „dohovor“) prijatý v Paríži, 25. novembra 2019.

1. **Účel a predmet zmluvy a jeho úprava v právnom poriadku Slovenskej republiky:**

Dohovor má ambíciu zjednodušiť uznávanie vysokoškolských kvalifikácií v globálnom meradle a medzi jednotlivými regiónmi a tým prispieť k zvýšenej mobilite a flexibilite vzdelávacích ciest a zaručeniu práv uchádzačov o vysokoškolské štúdium v inom štáte na spravodlivé a transparentné posúdenie ich predchádzajúcich kvalifikácií. Pozornosť sa venuje aj uznávaniu spoločných cezhraničných študijných programov („joint degrees“) a ďalších netradičných vzdelávacích ciest, za podmienky, že spĺňajú podmienky overovania kvality porovnateľné s klasickým formálnym vzdelávaním.

Predmetná úprava je v súčasnosti obsiahnutá v zákone č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov v znení neskorších predpisov (ďalej len „zákon“). Právna úprava v súčasnosti už poskytuje rámec uznávania na účely pokračovania vo vysokoškolskom štúdiu pre všetky štáty, základné právo na posúdenie kvalifikácie je preto už v súčasnosti obsiahnuté v § 33 až 39 zákona, rovnako ako právo na odvolanie proti rozhodnutiu, vyplývajúce zo zákona č. 71/1967 Zb. o správnom konaní (správny poriadok). Zjednodušené formy uznania (napr. uznanie stupňa vysokoškolského vzdelania bez uznania rovnocennosti študijného odboru) sú v súčasne platnej právnej úprave možné len na základe bilaterálnych zmlúv a na základe dohovoru o uznávaní kvalifikácií týkajúcich sa vysokoškolského vzdelávania v európskom regióne podpísaného v Lisabone, 11. apríla 1997 (oznámenie Ministerstva zahraničných vecí Slovenskej republiky č. č. 143/2000 Z. z.) Ide o jeden z regionálnych dohovorov, z ktorých sa vychádzalo pri tvorbe dohovoru. Pristúpením k dohovoru by sa preto zjednodušené formy uznávania mohli uplatniť aj na mimoeurópske signatárske štáty dohovoru, čím by sa posilnila mobilita študentov, výskumníkov a odborníkov z nových krajín.

1. **Priama úprava práv alebo povinností fyzických osôb alebo právnických osôb**:

Dohovor priamo zakladá práva a povinnosti v čl. III ods. 1 (právo jednotlivca na posúdenie kvalifikácie), v čl. III ods. 7 (právo na odvolanie voči rozhodnutiu príslušného orgánu).

1. **Úprava predmetu medzinárodnej zmluvy v práve Európskej únie:**

Súlad s právom Európskej únie – bezpredmetné. Predmet dohovoru nie je upravený v práve Európskej únie.

1. **Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

 Dohovor je mnohostrannou medzinárodnou zmluvou prezidentskej povahy podľa čl. 7 ods. 4 Ústavy Slovenskej republiky, ktorá priamo zakladá práva alebo povinnosti fyzických osôb alebo právnických osôb a ktorá si vyžaduje pred ratifikáciou súhlas Národnej rady Slovenskej republiky. Ide o medzinárodnú zmluvu, na ktorej vykonanie sa vyžaduje zákon, a to konkrétne v ustanoveniach celého oddielu VI. (Povinnosti zmluvných strán dohovoru)

1. **Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

Dohovor je mnohostrannou medzinárodnou zmluvou prezidentskej povahy podľa čl. 7 ods. 5 Ústavy Slovenskej republiky, ktorá  priamo zakladá práva alebo povinnosti fyzických osôb alebo právnických osôb vyplývajúce z vybraných článkov dohovoru, a ktorá po ratifikácii a vyhlásení spôsobom ustanoveným zákonom má prednosť pred zákonmi.

1. **Vplyvy prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo zmeny z dôvodu duplicity):**

Predpokladá sa zmena zákona, pričom sa predbežne predpokladá úprava ustanovení § 33 až 39 tak, aby reflektovali záväzky vyplývajúce z dohovoru. Napriek tomu, že základné právo na posúdenie vysokoškolskej kvalifikácie a kvalifikácie umožňujúcej prístup k vysokoškolskému vzdelaniu je už v súčasnosti v právnej úprave obsiahnuté vo všeobecnosti, je potrebné jeho upresnenie a prípadná konkrétnejšia úprava vo vzťahu k štátom, ktoré k dohovoru pristúpia. Pokiaľ ide o vytvorenie informačného centra podľa článku XIII. dohovoru, tieto úlohy bude plniť MŠVVaŠ SR, ktoré už v súčasnosti je obdobným centrom v európskych sieťach ENIC – NARIC. Jeho úlohy a funkcie by sa mali rozšíriť v súvislosti s dohovorom, zmena zákona však z tohto hľadiska nie je nutná.

Čo sa týka práva na odvolanie, nakoľko ide o konanie, ktoré z tohto hľadiska podlieha zákonu č. 71/1967 Zb. o správnom konaní (správny poriadok), právo na odvolanie proti rozhodnutiu je už obsiahnuté, pričom správny poriadok ďalej špecifikuje jeho náležitosti. Zmena správneho poriadku nie je potrebná.